Kuuekordne autoralli maailmameister Sebastien Ogier jätkab veel ühe hooaja Toyota võistkonnas ja kavatseb MM-tiitli eest heidelda ka 2021. aastal.
"Ma ei soovinud, et nii lühike hooaeg jääks minu viimaseks MM-sarjas. Toyota Yaris on võimekas ning tahan tiimis jätkata ja järgmisel aastal tiitli eest võidelda," teatas 36-aastane prantslane sotsiaalmeedias.
Kuigi algselt pidanuks Ogier' karjäär lõppema käimasoleva aastaga, siis juba mõned kuud tagasi andis ta mõista, et koroonaviiruse pandeemiast räsitud hooajaga ta piirduda ei soovi.
2008. aastal karjääri esimesed MM-rallid kaasa teinud Ogier tuli maailmameistriks hooaegadel 2013-2018, neist neli esimest korda Volkswageniga ja kaks järgmist M-Spordi Fordi roolis.
Käimasoleval hooajal on ta üks etapp enne lõppu teisel kohal, kaotades tiimikaaslasele Elfyn Evansile 14 punktiga. Ühelt rallilt võib teenida maksimaalselt 30 silma.
Toimetaja: Siim Boikov